Clarissimus comes domnus Tetbaldus migrans a seculo, inter alia munifica quæ obtulit Deo in hoc loco, omnem terram ad integrum quam sui homines de Digontio tenebant ex eo, tam ultra Ligerim quam ex hac ripa, cum vineis et mansionibus in castro Sancti Johannis, omnibusque consuetudinibus, concessit huic loco. Post mortem vero ejus, filius ejus domnus Hugo inter alios conciliavit sibi domnum Unbertum, præpotentem virum, et dedit ei suam sororem Hermengardam in conjugium; deditque ei prælibatam terram de Digontio, contradicentibus fratribus loci. Igitur post nonnulla, monente domno Hugone loci priore, prædicta Hermengardis sentiens sibi mortem vicinam, ex consensu domni Unberti viri sui, obtulit Deo in hoc loco suum filium Unbertum puerulum, simul cum supradicta terra; et hoc donum dedit domnus Unbertus, pro anima ejusdem uxoris suæ et sepultura et filio, suaque et suorum antecessorum animabus. Laudantibus suis magnatibus, quorum nomina hæc sunt: Gaufredus de Varenas et Vuilelmus, fratres, Artaldus de Buxol, Ansedeus Montermenter et Ansedeus de Maringis, et Jocerannus de Vilers et Archimbaldus de la Graveri, Jodcerannus de Copetra, Ilius Paganus, Seguinus Vitrie. Deditque pro hoc domnus Hugo prior ipsi Unberto equum de CC. solidis et CCL. solidos. In hoc dono est omnis terra supra scripta; insuper et domus qui est in castro Sancti Johannis sita, et est immunis ab omnibus debitis omnium hominum: tantum domnis Unberto et Dalmatio, unum porcum et unum multonem propter pascua.